ראשיכל החדשותכיפה סרוגההרב קוק תמך בעלייה להר הבית?
הרב ישראל אריאל, ראש מכון המקדש, טוען כי הרב קוק תמך בבניית המקדש בזמן הזה וכמו כן גם בעלייה להר הבית.
בימים אלה יוצא לאור הספר - "המקדש אורו של עולם" של הרב ישראל אריאל, ראש מכון המקדש.
הספר עוסק במשנת הרב אברהם יצחק הכהן קוק זצ"ל בנושא בניין בית המקדש בזמן הזה ועליה להר הבית.
בראיון לערוץ 7 מסביר הרב אריאל כי במאות מקורות בכתבי הרב קוק הוא עוסק בדרך שבה יש לבנות את המקדש וכי הוא אף הקים את ישיבת תורת חיים בסמיכות להר הבית, ישיבה שמטרתה הכשרת כהנים לעבודת המקדש.
הרב אריאל אומר כי ההתכחשות לחובה להקים את בית המקדש בזמן הזה היא המצאה של "תורה חדשה" כהגדרתו.
הרב אריאל אומר כי כל דבריו של הרב קוק תמיד מיוסדים על מקורות וכי הפסיקה כי ישנה חובה להקים את המקדש מופיעה במקומות רבים החל מהרמב"ם והגר"א ועד הרב קלישר.
הרב מסביר ש"מצווה להתקרב להקב"ה, לבוא אל המקדש לבנות את המקדש.יש תשובות שלמות בהלכה שהוא כותב איך ייבנה המקדש בדורו ושאפילו אם נקריב קורבן אחד נקיים מצווה כצורתה. ובזה הוא ממשיך את שיטת הגאון מוילנא שיטת החפץ חיים, ושיטת הרב צבי הירש קלישר וכל גדולי ישראל שעוררו בדורות האחרונים לבנות את המקדש בכל עת ובכל שעה".
ראש מכון המקדש מתייחס לאחת הטענות של הסוברים שטרם הגיע הזמן לבנות את המקדש. הרב דוחה את הטענה לפיה מצוות "שום תשים עליך מלך" קודמת למצוות בניית בית המקדש ואומר כי גם הרב אברהם יצחק קוק וגם בנו הרב צבי יהודה אמרו כי הציווי הזה היה נכון לזמן הכניסה לארץ בתקופת יהושע ולא אח"כ, אך לדבריו תלמידיהם הוציאו את דבריהם מהקשרם, "מצטטים אותו הפוך ממה שכתב".